سبق 4
روت اور بوعز کھلیان میں
استاد کی رہنمائی  ·  دیکھو، سنو اور جیو – کتاب 4: خدا کے خادم
	مقصد
	بچوں کو دکھانا کہ جیسے روت نے نعومی کی دیکھ بھال کی تھی، اب نعومی نے روت کی دیکھ بھال کی۔ اس نے روت کو وہ شوہر ڈھونڈنے میں مدد دی جو خدا نے اس کے لیے رکھا تھا۔

	پاک کلام کا مطالعہ
	روت 3:1‎-‎18

	یادداشت کی آیت
	زبور 121:4
[و]ہ جو اسرائیل کی نگہبانی کرتا ہے نہ اونگھے گا نہ سوئے گا۔



سبق پیش کرنا
آغاز
بچوں سے پوچھیں کہ بڑے ہو کر وہ اپنی زندگی کیسی دیکھنا چاہتے ہیں۔ وہ غالباً جواب دیں گے کہ ان کا اپنا گھر، شوہر یا بیوی اور اپنا خاندان ہو۔
سبق کے اہم نکات
	1.روت اور نعومی کے پاس ایک دوسرے کا ساتھ تھا، مگر اس زمانے کے معاشرے میں انہیں گھر میں کسی مرد کے تحفظ کی بھی ضرورت تھی۔ روت ابھی جوان عورت تھی۔ وہ اپنا نیا خاندان بنا سکتی تھی۔ اس لیے نعومی روت کی دوبارہ شادی کے منصوبے بنانے لگی (آیت 1)۔
	2.اسرائیل میں رواج تھا کہ جب کوئی آدمی مر جاتا تو اس کا قریب ترین رشتہ دار مرحوم کی بیوہ سے شادی کرے۔ اس طرح وہ اکیلی اور بے سہارا رہنے کی بجائے ایک نئے خاندان کا حصہ بن جاتی۔ بوعز نعومی کے مرحوم شوہر الیملک کا قریبی رشتہ دار تھا، اور اس لیے روت کے مرحوم شوہر کا بھی (آیت 2)۔
	3.نعومی نے روت سے کہا کہ اس شام خوب اہتمام سے لباس پہنے اور کھلیان میں جائے جہاں بوعز اپنی فصل کو چوروں سے بچانے کے لیے سو رہا ہو گا۔ اسے اسرائیلیوں کے رواج کے مطابق بوعز کے سو جانے کے بعد خاموشی سے اس کے پاؤں کے پاس لیٹ جانا تھا (آیت 2‎-‎4)۔
	4.روت مان گئی اور اس نے نعومی کی ہدایات پر احتیاط سے عمل کیا (آیت 5‎-‎7)۔ تصویر 4 دکھائیں۔
	5.آیات 8‎-‎13 میں جو ہوا اسے بیان کریں۔ آپ بوعز کا کردار ادا کر سکتے ہیں۔ روت کو اپنے پاؤں کے پاس لیٹا پا کر اس کی حیرت کی اداکاری کریں۔ بوعز نے روت کے ساتھ عزت سے سلوک کیا۔ وہ شروع ہی سے اس کی تعریف کرتا رہا تھا اور اس نے اسے بڑا اعزاز سمجھا کہ وہ اس کی بیوی بننا چاہتی ہے۔
	6.بوعز نے روت کی نیک نامی کی حفاظت کا خیال رکھا اور اسے صبح ہونے سے پہلے گھر بھیج دیا۔ اس نے نعومی کے لیے اناج کا تحفہ بھیجا (2:14‎-‎15)۔
	7.گھر واپس آ کر نعومی نے روت کی ساری بات بڑے شوق سے سنی اور اسے بہت اچھا مشورہ دیا: انہیں صبر کرنا تھا (آیت 16‎-‎18)۔
کہانی کے جواب میں ہمارا ردِعمل
اگرچہ آپ ابھی صرف بچے ہیں مگر یہ دھیان دینا کہ اچھی شادی کیا ہوتی ہے کوئی قبل از وقت بات نہیں۔ روت اور بوعز نے ایک دوسرے کی عزت کی اور دوسروں کے ساتھ ایک دوسرے کی مہربانی کی تعریف کی۔ یہ شادی کی بہت اچھی بنیاد ہے۔
یادداشت کی آیت یاد کروانا
اسرائیل کا خدا، جو ہمارا خدا ہے، بوعز اور روت کی نگہبانی کرتا رہا اور وہ اب بھی ہماری نگہبانی کرتا ہے۔
زبور 121 کی وہ آیات دہرائیں جو بچے اب تک سیکھ چکے ہیں۔
سبق کا اختتام مسیحی گھرانوں کی ضرورت کے بارے میں ایک مختصر دعا سے کریں اور خدا سے مانگیں کہ وہ ان بچوں کو کسی دن مسیحی شوہر اور بیویاں ملنے میں مدد دے۔
سبق 4 – روت اور بوعز کھلیان میں	صفحہ 




